เข็นนาโนฯกระตุ้นสงกรานต์
คลังเตรียมเปิด 3 นาโนไฟแนนซ์ ลุยหว่านเงินใช้จ่ายรับสงกรานต์
27 มี.ค. 2558

คลังเตรียมเปิด 3 นาโนไฟแนนซ์ ลุยหว่านเงินใช้จ่ายรับสงกรานต์
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังเตรียมออกใบอนุญาตให้กับเอกชน 3 รายแรก ปล่อยสินเชื่อนาโนไฟแนนซ์ได้ก่อนช่วงวันหยุดยาวสงกรานต์ในเดือน เม.ย.นี้ เพื่อเป็นการกระตุ้นเศรษฐกิจฐานรากในอัตราดอกเบี้ยไม่สูงมากได้
สำหรับเอกชน 3 รายแรกที่อยู่ระหว่างรอกระทรวงการคลังพิจารณาออกใบอนุญาต ได้แก่ บริษัท เงินสดทันใจ บริษัท ไทยเอซ แคปปิตอล และบริษัท แมคคาเล กรุ๊พ และเมื่อเร่งปล่อยสินเชื่อ ก็เชื่อว่าจะมีเอกชนรายอื่นเข้ามาขอใบอนุญาตเพิ่มขึ้น โดยคาดว่าเม็ดเงินจากนาโนไฟแนนซ์ในปี 2558 นี้จะเข้าสู่ระบบไม่ต่ำกว่าหมื่นล้านบาท
นอกจากนี้ ยังอยู่ระหว่างขั้นตอนตรวจสอบคุณสมบัติในชั้นพิจารณาของธนาคารแห่งประเทศไทย (ธปท.) อีก 13 ราย ซึ่งหากเสนอมาเพิ่ม คลังก็พร้อมจะออกใบอนุญาตได้ทันที
“มีเอกชนหลายรายสนใจปล่อยสินเชื่อนาโนไฟแนนซ์มากโดยสอบถามกว่า 70 ราย ส่วนที่ ธปท.เสนอคลังมาแล้ว 3 รายคาดว่าจะเริ่มปล่อยสินเชื่อได้ก่อนสงกรานต์นี้” นายกฤษฎา กล่าว
ทั้งนี้ การปล่อยสินเชื่อนาโนไฟแนนซ์ จะปล่อยให้กับลูกค้ารายย่อยในวงเงินไม่เกินกว่า 2 แสนบาท/ราย คิดอัตราดอกเบี้ยไม่เกิน 36% ต่อปี ซึ่งต่ำกว่าการกู้หนี้นอกระบบ อีกทั้งยังเป็นการเพิ่มการเข้าถึงสินเชื่อรายย่อยที่ไม่สามารถขอกู้ได้จากสถาบันการเงิน ทั้งนี้เอกชนผู้ปล่อยกู้จะต้องเป็นผู้พิจารณาความเสี่ยงเอง โดยความเสียหายจากการปล่อยกู้จะไม่เป็นภาระของรัฐบาล